Nuwe hoof vir VoortrekkermonumentDie Voortrekkermonument. (Argieffoto) Die direksies van die Voortrekkermonument, Erfenisstigting en die Federasie van Afrikaanse Kultuurvereniginge (FAK) het ná omvattende gesprekke ŉ samewerkingsooreenkoms gesluit. Volgens die ooreenkoms vat die Voortrekkermonument en Erfenisstigting hande met ŉ mandaat om ŉ omdraaistrategie vir die monument inwerking te stel. Dr. Danie Langner is aangewys as uitvoerende hoof van die FAK én die Voortrekkermonument-groep. Hierdie ooreenkoms is Donderdagaand deur die ledevergadering van die Voortrekkermonument en die Erfenisstigting goedgekeur. “Ons sien uit na ’n nuwe hoofstuk, waar die Voortrekkermonument nie ’n bron van kommer is nie, maar ’n baken van hoop,” het Langner gesê. Die finansies van die Voortrekkermonument het sedert 2017 met die afname van toerisme toenemend onder druk gekom en het as gevolg van die Covid 19- inperkings in 2020 verder versleg. Die Voortrekkermonument het talle geldinsamelingsprojekte geloods wat korttermyn finansiële verligting gebring het, maar nie volhoubare oplossings nie. Die maandelikse begrotingstekorte het die Voortrekkermonument nou by ŉ beslissende kruispad gebring. Ná die FAK se stigting in 1929 is die Sentrale Volksmonumentekomitee wat die Voortrekkermonument gebou het vanuit die FAK gestig. In hierdie tyd van nood het die FAK, met die ondersteuning van die Solidariteitbeweging, nou ŉ historiese verantwoordelikheid om hande te vat en saam te werk aan konstruktiewe oplossings en ŉ volhoubare besigheidsmodel. Volgens ds. Cassie Aucamp, voorsitter van die direksies van die Voortrekkermonument en die Erfenisstigting, is die samesprekings gevoer in die besef dat die organisasies se lede en tydsomstandighede vra dat Afrikaner-instellings moet saamwerk om die Voortrekkermonument se situasie te stabiliseer en uit te bou. “Deur samewerking kan kundigheid en kontinuïteit behou word terwyl die Voortrekkermonument as kulturele baken vir die nageslag behoue bly. Die alternatief dat die Voortrekkermonument as ŉ verklaarde instelling aan die staat oorgegee word sal nie net ŉ aanklag teen Afrikaners wees dat hulle nie vir hulle eie erfenis kan sorg nie, maar uiteindelik sal die opsie lei tot die verwaarlosing en vernietiging van die kosbare Afrikanerterrein.” By die direksies van die FAK én die Voortrekkermonument is daar ŉ diep verbintenis om die Voortrekkermonument as ŉ kulturele tuiskomplek vir Afrikaners uit te bou en die Erfenisstigting as ŉ veilige tuiste vir Afrikaner-argiewe, historiese artefakte uit die Groot Trek en Anglo-Boereoorlog, sowel as ŉ reuse genealogiebiblioteek en Africana-boeke te behou. Die FAK het ŉ bewese kulturele netwerk, talle innoverende projekte en ŉ lojale vriendebasis wat groot waarde kan toevoeg. Albei direksies is opgewonde oor die moontlikhede en nuwe horisonne wat deur noue samewerking, kulturele belyning en gedeelde bestuursdienste ontsluit word. Die direksies van die FAK en die Voortrekkermonument doen ŉ dringende beroep op Afrikaners om nie net die beoogde samewerking te ondersteun nie, maar saam met die direksies en personeel moue op te rol en hard te werk om die Voortrekkermonument te ontwikkel as ŉ kulturele tuiskomplek vir Afrikaners. Die deelname aan en daadwerklike ondersteuning van elke Afrikaner is hiervoor nodig.